Mgr. **Jaroslav Budz** (\* 4. december 1957 – † 11. jún 2020, Vrútky) bol slovenský stredoškolský pedagóg. Stal sa všeobecne známym vďaka snahe zabrániť útoku v Spojenej škole na Ulici M. R. Štefánika 1 vo Vrútkach, pri ktorej zahynul na následky zranení spôsobených páchateľom.

Život
-----

V roku 2014 sa stal riaditeľom Gymnázia Jozefa Cígera Hronského. Gymnáziu v tomto roku hrozilo zrušenie, preto Budz *„bol medzi prvými, ktorí* (sic) *bojovali o jeho zachovanie"*. Napokon bolo gymnázium zlúčené so Základnou školou s materskou školou, Ulica Milana Rastislava Štefánika 1, Vrútky do Spojenej školy, ktorá vznikla 1. septembra 2015 v zriaďovateľskej pôsobnosti mesta Vrútky so základnou školou, materskou školou a gymnáziom ako jej organizačnými zložkami. J. Budz sa tak stal zástupcom riaditeľky školy pre gymnázium a mimoškolskú činnosť. Na gymnáziu vyučoval matematiku, fyziku a chémiu.

Venoval sa turistike, zberu húb, amatérskemu volejbalu a spoluzaložil partiu turistov s názvom Piatkári, ktorí slovami jej člena Milana Markoviča *„každý piatok* (...) *popoludní po práci štartovali hore na Maguru, kde sme si posedeli, pospomínali"*.

Úmrtie
------

*Bližšie informácie v hlavnom článku: Útok v Spojenej škole vo Vrútkach*

Pamiatka
--------

K útoku na Spojenej škole sa prostredníctvom sociálnych sietí a médií vyjadrili mnohí slovenskí politici, ktorí okrem iného ocenili hrdinstvo J. Budza a vyslovili úprimnú sústrasť pozostalým. Pri škole sa večer 11. júna konala spomienková udalosť *Sviečka za pána učiteľa Jarka Budza*, ktorej sa okrem iných zúčastnila predsedníčka Žilinského samosprávneho kraja Erika Jurinová a primátor mesta Vrútky Branislav Zacharides. Predseda vlády SR Igor Matovič avizoval, že J. Budza navrhne prezidentke SR Zuzane Čaputovej na udelenie štátneho vyznamenania in memoriam.

19. júna 2020 sa s ním do Domu smútku vo Vrútkach prišly naposledy rozlúčiť stovky ľudí vrátane najvyšších vládnych predstaviteľov, županky Žilinského kraja, kolegov a rodinných príslušníkov.

Ocenenie
--------

11. septembra 2020 bolo Jaroslavovi Budzovi primátorom mesta Vrútky udelené čestné občianstvo mesta za hrdinstvo a za jeho celoživotnú pedagogickú činnosť.

Pri každoročnom udelovaní štátnych vyznamenaní 27. júna 2021 mu prezidentka SR Zuzana Čaputová udelila Kríž Milana Rastislava Štefánika 1. triedy in memoriam za zásluhy o záchranu ľudského života s nasadením vlastného života.

Poznámky
--------

1. ↑  Podľa Štatistického úradu SR a Ministerstva financií SR je názov školy len „Spojená škola"; kvôli odlíšeniu od iných škôl s rovnakým názvom preto uvádzame aj adresu školy.

Referencie
----------

1. 1 2  Spojená škola [online]. In *Register účtovných závierok*. Bratislava : Ministerstvo financií Slovenskej republiky, c2011-2015, aktual. 2020-05-31 [cit. 2020-06-13].
2. ↑  Pozri: Gymnázium Jozefa Cígera Hronského § Riaditelia
3. 1 2  BADÍN, Michal. Miloval hory, deti ho zbožňovali. Učiteľ Jaroslav Budz pre ne obetoval všetko [online]. In *Aktuality.sk*. Bratislava : Ringier Axel Springer SK, 2020-06-13 00:00 SELČ, aktual. 2020-06-13 08:33 SELČ [cit. 2020-06-13 11:39 SELČ].
4. ↑  Základná škola s materskou školou, Ulica Milana Rastislava Štefánika 1, Vrútky [online]. In *Register účtovných závierok*. Bratislava : Ministerstvo financií Slovenskej republiky, c2011-2015, aktual. 2020-05-31 [cit. 2020-06-13].
5. ↑  Gymnázium Jozefa Cígera Hronského [online]. In *Register účtovných závierok*. Bratislava : Ministerstvo financií Slovenskej republiky, c2011-2015, aktual. 2020-05-31 [cit. 2020-06-13].
6. ↑  *O škole* [online]. Vrútky : Spojená škola, [s. a.] [cit. 2020-06-13].
7. ↑  *Rozvrh* [online]. Vrútky : Spojená škola, [s. a.] [cit. 2020-06-11 18:52 SELČ].
8. ↑  Sviečka za pána učiteľa Jarka Budza [online]. Udalosť na sociálnej sieti Facebook. 2020-06-11 [cit. 2020-06-11 20:29 SELČ].
9. ↑  Útok v škole: Z Vrútok hlásia dve obete, chlapec a učiteľka sú vo veľmi vážnom stave [online]. *HNonline.sk*. 2020-06-11 10:46 SELČ, aktual. 2020-06-11 17:13 SELČ [cit. 2020-06-11 20:28 SELČ]
10. ↑  Igor Matovič. HRDINU a obyčajného človeka... [online]. Príspevok na sociálnej sieti Facebook. 2020-06-11 19:36 SELČ [cit. 2020-06-11 20:29 SELČ].
11. ↑  A.S, Petit Press. *Prezidentka udelila štátne vyznamenanie aj učiteľovi z Vrútok Jaroslavovi Budzovi* [online]. myturiec.sme.sk, [cit. 2023-09-04]. Dostupné online.
12. ↑   *Prezidentka Slovenskej republiky | Vyznamenania* [online]. Prezidentka Slovenskej republiky, [cit. 2023-09-04]. Dostupné online. [nefunkčný odkaz]